b'\n_START_ARTICLE_\nRaudonosios J\xc5\xabros muchafaza\n_START_SECTION_\nGeografija\n_START_PARAGRAPH_\nMuchafaza \xc4\xafsiterpusi tarp Nilo sl\xc4\x97nio vakaruose ir Raudonosios j\xc5\xabros rytuose bei apima prakti\xc5\xa1kai vis\xc4\x85 Arabijos dykum\xc4\x85 drauge su joje st\xc5\xabksan\xc4\x8diais kalnais. Ji t\xc4\x99siasi nuo ma\xc5\xbedaug 29\xc2\xb0 \xc5\xa1iaur\xc4\x97s platumos iki sienos su Sudanu ir jo to paties pavadinimo Raudonosios J\xc5\xabros vilajetu pietuose. Vakaruose ribojasi su Auk\xc5\xa1tutinio Nilo sl\xc4\x97nio muchafazomis: Asuano, Luksoro, Kenos, Sohagos, Asjuto, Minjos ir Beni Sueifo. \xc5\xa0iaur\xc4\x97je ribojasi su Sueco muchafaza._NEWLINE_\xc4\xae muchafazos sud\xc4\x97t\xc4\xaf \xc4\xafeina Raudonosios j\xc5\xabros pakran\xc4\x8di\xc5\xb3 salos, taip pat teori\xc5\xa1kai priskiriamas gin\xc4\x8dytinas Halaibo trikampis su Sijalio salomis.\n_START_SECTION_\nEkonomika\n_START_PARAGRAPH_\nRaudonosios J\xc5\xabros muchafazoje i\xc5\xa1gaunami 75% visos Egipte i\xc5\xa1gaunamos naftos ir gamtini\xc5\xb3 duj\xc5\xb3. \xc4\x8cia yra svarbiausia \xc5\xa1alyje Ras Garibo naftos verslov\xc4\x97. Marsa Alamo mieste yra aukso kasykla Al-Sukkary. Be to, kasami fosfatai, sidabras, chromas, manganas, volframas._NEWLINE_Pakrant\xc4\x97je i\xc5\xa1vystytas turizmas. Nuo XX a. 9-ojo de\xc5\xa1imtme\xc4\x8dio populiaria poilsio prie j\xc5\xabros ir nardymo m\xc4\x97g\xc4\x97j\xc5\xb3 vieta yra Hurgada. Turizmas taip pat aktyviai vystomas Kuseire, Safagoje ir Marsa Alame.\n_START_SECTION_\nGyventojai\n_START_PARAGRAPH_\nTen, kur kalnai pereina \xc4\xaf Raudon\xc4\x85j\xc4\x85 j\xc5\xabr\xc4\x85, yra paj\xc5\xabrio lyguma. joje gyvena did\xc5\xbeioji dalis s\xc4\x97sli\xc5\xb3j\xc5\xb3 gyventoj\xc5\xb3. Dykum\xc5\xb3 gyventojai klajokliai gyvena i\xc5\xa1 gyvuli\xc5\xb3 auginimo ir prekybos su kalnakasybos ir naftos gavybos postais. Dalis gyventoj\xc5\xb3 u\xc5\xbesiima \xc5\xbevejyba Raudonojoje j\xc5\xabroje. 2006 m. muchafazoje gyveno 288 233 gyventojai, i\xc5\xa1 j\xc5\xb3 daugiau nei 275 000 keliuose pakrant\xc4\x97s miestuose.'